钦定古今图书集成/理学汇编/学行典/第242卷 > 张廷纶
## 钦定古今图书集成/理学汇编/学行典/第242卷 > 张廷纶

按《广西通志》：“张廷纶，平南人，天顺四年进士。时两广
弗靖，谍报某村落附贼，参将范信列村落名，欲屠者
识，以白圈，否者黑，当死者无虑数千人，实皆良民。纶
以进士家居，有以其事奔告者，纶即夜叩军门告变。
信出见纶曰：‘闻将军欲翦屠村落耶’？曰：‘然’。纶曰：‘不可’。
信咈然曰：‘闻公刚肠疾恶，今乃欲为附贼地耶’？纶曰：
‘不然。民实不附贼，公无过听。且公奉天子命，将弭寇
以安民。今乃诬民以为寇，民不死于寇，即死于兵。等
死且将从贼以苟活，是驱民从贼也。乱且勿戢’。”信曰：
“公敢保此，曹果不从贼乎？”纶曰：“愿以家族百口保之。”
信大屈服，立下令已其事，且拜。纶曰：“数千人死，赖公
而生，信有死罪，赖公而免，敢拜公赐。”后为南京户部
主事。径诣京奏巡仓御史罢官归。